Man ontvoer eksmeisie, hou haar gyselaar voor hy haar vermoorArgieffoto: Phillip Bruwer Die polisie in Limpopo het sy kommer oor toenemende moorde en aanrandingsake in dié provinsie uitgespreek. Dit volg nadat die ontvoering en moord van ŉ 27-jarige vrou van die Ga-Legodi-nedersetting naby Polokwane skokgolwe deur dié dorp gestuur het. Lt.kol. Moatshe Ngoepe, woordvoerder van die polisie, sê ŉ middeljarige man van die Senwabarwana-omgewing het glo vandeesweek sy eksmeisie ontvoer, haar gyselaar gehou en haar toe doodgeskiet. Volgens Ngoepe het die polisie ŉ ondersoek na die voorval van stapel gestuur waarna hulle op die man toegeslaan het. “Voordat die polisie die verdagte in hegtenis kon neem, het hy homself geskiet. Die man is na ŉ hospitaal geneem waar hy tans in ŉ kritieke toestand is. Hy is ook onder polisiebewaking,” het hy gesê. Geen motief vir die moord is in dié stadium bekend nie. Die man sal na verwagting in die hof verskyn wanneer hy uit die hospitaal ontslaan word.